CELEX: 32010D0424(08)
Language: et
Date: 2009-06-12 00:00:00
Title: Otsus nr S1, 12. juuni 2009 , Euroopa ravikindlustuskaardi kohta (EMPs ja EÜ-Šveitsi kokkuleppe raames kohaldatav tekst)

24.4.2010   
            
            
               ET
            
            
               Euroopa Liidu Teataja
            
            
               C 106/23
            
         OTSUS nr S1,
   12. juuni 2009,
   Euroopa ravikindlustuskaardi kohta
   (EMPs ja EÜ-Šveitsi kokkuleppe raames kohaldatav tekst)
   2010/C 106/08
   SOTSIAALKINDLUSTUSSÜSTEEMIDE KOORDINEERIMISE HALDUSKOMISJON,
   võttes arvesse Euroopa Parlamendi ja nõukogu 29. aprilli 2004. aasta määruse (EÜ) nr 883/2004 (sotsiaalkindlustussüsteemide koordineerimise kohta) (1) artikli 72 punkti a, mille kohaselt halduskomisjon tegeleb kõigi määrusest (EÜ) nr 883/2004 ning Euroopa Parlamendi ja nõukogu 16. septembri 2009. aasta määrusest (EÜ) nr 987/2009 (milles sätestatakse määruse (EÜ) nr 883/2004 (sotsiaalkindlustussüsteemide koordineerimise kohta) rakendamise kord) (2) tulenevate haldus- ja tõlgendusküsimustega,
   võttes arvesse määruse (EÜ) nr 883/2004 artiklit 19, mis käsitleb kindlustatud isiku ja tema pereliikmete õigust saada väljaspool pädevat liikmesriiki viibides mitterahalisi hüvitisi, mis osutuvad meditsiinilistel põhjustel vajalikuks, võttes arvesse hüvitiste iseloomu ja eeldatavat teises liikmesriigis viibimise pikkust,
   võttes arvesse määruse (EÜ) nr 883/2004 artikli 27 lõiget 1,
   võttes arvesse määruse (EÜ) nr 987/2009 artikli 25 A- ja C-osa
   ning arvestades järgmist:
   
               (1)
            
            
               15. ja 16. märtsil 2002 Barcelonas kokku tulnud Euroopa Ülemkogu otsustas järgmist: „Euroopa ravikindlustuskaart asendab praegu käibivad pabervormid, mida on vaja raviks teises liikmesriigis. Komisjon esitab sellesisulise ettepaneku enne 2003. aasta kevadist Euroopa Ülemkogu. Selline kaart lihtsustab menetlustoiminguid, kuid ei muuda olemasolevaid õigusi ja kohustusi” (punkt 34).
            
         
               (2)
            
            
               Arvestades, et ravi- ja sotsiaalkindlustuskaartide kasutamine on liikmesriigiti väga erinev, võetakse Euroopa ravikindlustuskaart algul kasutusele kujul, millelt raviteenuse osutamiseks ja kulude hüvitamiseks vajalikke andmeid saab lugeda palja silmaga. Lisaks võib selle teabe kanda elektroonilisele andmekandjale. Hilisemas etapis muutub elektroonilise andmekandja kasutamine üldiseks.
            
         
               (3)
            
            
               Euroopa ravikindlustuskaart peab vastama halduskomisjoni kindlaks määratud ühtsele mudelile, mis peaks aitama lihtsustada juurdepääsu raviteenustele ja ära hoida kaardi kasutamist eeskirjadevastaselt, kuritahtlikult või pettuse eesmärgil.
            
         
               (4)
            
            
               Liikmesriikide asutused määravad kindlaks enda välja antavate Euroopa ravikindlustuskaartide kehtivusaja. Euroopa ravikindlustuskaardi kehtivusaega määrates tuleks arvesse võtta eeldatavat aega, kui kaua kindlustatul säilib õigus hüvitisele.
            
         
               (5)
            
            
               Erandjuhul tuleks välja anda piiratud kehtivusajaga ajutine asendussertifikaat. „Erandjuhuks” võib olla Euroopa ravikindlustuskaardi vargus või kaotus või ärasõit nii lühikese etteteatamisajaga, et Euroopa ravikindlustuskaarti ei ole võimalik välja anda. Ajutist asendussertifikaati võib taotleda kindlustatud isik või viibimisjärgse liikmesriigi asutus.
            
         
               (6)
            
            
               Euroopa ravikindlustuskaarti tuleks kasutada kõikides olukordades, mille puhul kindlustatu vajab ajutiselt teises liikmesriigis viibides raviteenuseid, olenemata teises liikmesriigis viibimise eesmärgist, ükskõik kas tegemist on turismi-, töö- või õppereisiga. Euroopa ravikindlustuskaarti ei saa siiski kasutada, kui välismaal viibimise ainus eesmärk on saada raviteenust.
            
         
               (7)
            
            
               Kooskõlas määruse (EÜ) nr 883/2004 artikliga 76 peaksid liikmesriigid tegema koostööd, et kehtestada kord, vältimaks olukorda, kus isikul lõppeb õigus saada mitterahalist haigushüvitist ühelt liikmesriigilt ja algab õigus saada mitterahalist hüvitist teiselt liikmesriigilt, kuid ta jätkab esimese liikmesriigi asutuse välja antud Euroopa ravikindlustuskaardi kasutamist ka pärast kuupäeva, millest alates tal ei ole enam õigust saada sellelt liikmesriigilt mitterahalisi hüvitisi.
            
         
               (8)
            
            
               Euroopa ravikindlustuskaardid, mis on välja antud enne määruste (EÜ) nr 883/2004 ja (EÜ) nr 987/2009 kohaldamise algust, jäävad kehtima kuni kaardil nimetatud kehtivusaja lõpuni.
               Toimides vastavalt määruse (EÜ) nr 883/2004 artikli 71 lõikes 2 sätestatud tingimustele,
            
         ON TEINUD JÄRGMISE OTSUSE:
   
      Üldpõhimõtted
   
   
               1.
            
            
               Euroopa ravikindlustuskaart tõendab kindlustatud isiku või pensionäri ning nende pereliikmete õigust saada väljaspool pädevat liikmesriiki viibides mitterahalisi hüvitisi, mis osutuvad meditsiinilistel põhjustel vajalikuks, võttes arvesse hüvitiste iseloomu ja eeldatavat teises liikmesriigis viibimise kestust.
               Euroopa ravikindlustuskaarti ei saa kasutada olukorras, kus ajutise teises liikmesriigis viibimise eesmärk on saada ravi.
            
         
               2.
            
            
               Euroopa ravikindlustuskaart on kaardiomaniku nimele välja antud individuaalne kaart.
            
         
               3.
            
            
               Euroopa ravikindlustuskaardi kehtivusaja määrab kindlaks kaarti välja andev asutus.
            
         
               4.
            
            
               Pädev asutus peab mitterahalised hüvitised, mille on kehtiva Euroopa ravikindlustuskaardi alusel andnud selle liikmesriigi asutus, kus isik ajutiselt viibib, hüvitama jõusolevate eeskirjade kohaselt. Kehtiv Euroopa ravikindlustuskaart on kaart, millele märgitud kehtivusaeg ei ole veel lõppenud.
               Pädev asutus ei või keelduda hüvitise kulusid tagasi maksmast põhjusel, et isik ei ole enam kindlustatud Euroopa ravikindlustuskaardi välja andnud asutuses, kui hüvitised on antud ravikindlustuskaardi või ajutise asendussertifikaadi omanikule ravikindlustuskaardi või asendussertifikaadi kehtivusajal.
            
         
               5.
            
            
               Kui erandlikud asjaolud takistavad Euroopa ravikindlustuskaardi väljaandmist, annab pädev asutus välja piiratud kehtivusajaga ajutise asendussertifikaadi. Ajutist asendussertifikaati võib taotleda kas kindlustatud isik või viibimisjärgse liikmesriigi asutus.
            
         
               6.
            
            
               Euroopa ravikindlustuskaart ja ajutine asendussertifikaat vastavad ühtsele mudelile, millel on halduskomisjoni otsusega kindlaks määratud omadused ja tehnilised näitajad.
            
         
      Euroopa ravikindlustuskaardil olev teave
   
   
               7.
            
            
               Euroopa ravikindlustuskaart sisaldab järgmisi andmeid:
               
                           —
                        
                        
                           kaardiomaniku perekonna- ja eesnimi;
                        
                     
                           —
                        
                        
                           kaardiomaniku isikukood või, kui sellist koodi ei ole olemas, siis selle kindlustatud isiku identifitseerimisnumber, kellelt kaardiomaniku õigused tulenevad;
                        
                     
                           —
                        
                        
                           kaardiomaniku sünnikuupäev;
                        
                     
                           —
                        
                        
                           kaardi kehtivuse lõppkuupäev;
                        
                     
                           —
                        
                        
                           kaardi välja andnud liikmesriigi ISO kood;
                        
                     
                           —
                        
                        
                           pädeva asutuse tunnusnumber ja akronüüm;
                        
                     
                           —
                        
                        
                           kaardi number.
                        
                     
         
      Euroopa ravikindlustuskaardi kasutamine
   
   
               8.
            
            
               Euroopa ravikindlustuskaarti võib kasutada kõikides olukordades, mil kindlustatu vajab ajutiselt teises liikmesriigis viibides mitterahalisi hüvitisi, olenemata teises liikmesriigis viibimise eesmärgist, ükskõik kas tegemist on turismi-, töö- või õppereisiga.
            
         
               9.
            
            
               Euroopa ravikindlustuskaart tõendab kaardiomaniku õigust saada liikmesriigis, kus ta ajutiselt viibib, mitterahalisi haigushüvitisi, mis osutuvad meditsiiniliselt vajalikuks ja mida antakse ajutise teises liikmesriigis viibimise ajal, et kaardiomanik ei oleks sunnitud enne kavandatud teises liikmesriigis viibimise lõppu pädevasse liikmesriiki või elukohariiki tagasi pöörduma, et seal vajalikku ravi saada.
               Seda liiki hüvitiste eesmärk on võimaldada kindlustatul ohutus terviseseisundis sihtkohas edasi viibida.
            
         
               10.
            
            
               Euroopa ravikindlustuskaart ei kata mitterahalisi haigushüvitisi olukorras, kus ajutise teises liikmesriigis viibimise eesmärk on saada ravi.
            
         
               11.
            
            
               Euroopa ravikindlustuskaart tagab, et kaardiomanikku koheldakse liikmesriigis, kus ta ajutiselt viibib, protseduuride ja tariifide suhtes samamoodi nagu isikut, kes on selles liikmesriigis ravikindlustusega hõlmatud.
            
         
      Asutustevaheline koostöö eesmärgiga vältida Euroopa ravikindlustuskaardi kuritarvitamist
   
   
               12.
            
            
               Kui isikul lõppeb õigus saada mitterahalist haigushüvitist ühelt liikmesriigilt ja algab õigus saada mitterahalist hüvitist teiselt liikmesriigilt, peaksid asjaomaste liikmesriikide asutused tegema koostööd, et vältida olukorda, kus kindlustatu jätkab esimese liikmesriigi asutuse välja antud Euroopa ravikindlustuskaardi kasutamist ka pärast kuupäeva, millest alates tal ei ole enam õigust saada sellelt liikmesriigilt mitterahalisi hüvitisi. Vajaduse korral annab viimati nimetatud liikmesriigi asutus talle välja uue Euroopa ravikindlustuskaardi.
            
         
               13.
            
            
               Käesolev otsus avaldatakse Euroopa Liidu Teatajas. Seda kohaldatakse alates määruse (EÜ) nr 987/2009 jõustumise kuupäevast.
            
         
      
         
            Halduskomisjoni esimees
         
         Gabriela PIKOROVÁ
      
   
   
      (1)  ELT L 166, 30.4.2004, lk 1.
   
      (2)  ELT L 284, 30.10.2009, lk 1.